### Beslutninger

Sagens behandling blev udsat i byrådets møde den 9. april 2025.

###

BESLUTNINGSFORSLAG FRA SF

Børn bliver syge, det kender alle forældre. Børn i institution smitter hinanden, og der er et væld af børnesygdomme alle skal igennem. Men hvor vi voksne har ret til at blive hjemme når vi er syge, har børn ikke i dag samme rettigheder. Forældre kan typisk holde “barnets første sygedag”, enkelte har også ret til anden sygedag, men derefter skal man have fundet anden pasning. Den ordning fungerer muligvis, hvis bedsteforældre bor tæt på og er gået på pension, men for langt de fleste forældre er det et kæmpe problem — for børn er sjældent kun syge en enkelt dag, desværre.

En undersøgelse fra Voxmeter for BUPL viser, at mange forældre i dag finder uhensigtsmæssige alternative måder at håndtere sygdom hos deres børn på. Halvdelen har meldt sig syge for at kunne passe deres barn, mens næsten hver femte har afleveret et sygt barn i institution, fordi de ikke kunne få fri. Tallene understreger, at der er behov for bedre løsninger, så forældre ikke skal vælge mellem deres barns helbred og deres jobforpligtelser.

Flere private virksomheder har allerede indført ordninger, der giver forældre frihed til at blive hjemme med syge børn. Eksempelvis har Norlys og Aalborg Kongres & Kultur Center haft succes med at tilbyde denne mulighed. Det har resulteret i mindre stress blandt medarbejderne og øget trivsel, en mere attraktiv arbejdsplads, som tiltrækker og fastholder medarbejdere, samt lavere smitterisiko i institutioner, fordi forældre ikke føler sig pressede til at aflevere syge børn for tidligt.

Ordningen ser ikke ud til at blive misbrugt hos Norlys. De indførte ordningen i marts 2023, og har oplevet, at 3000 medarbejdere samlet har taget 4400 timers fravær på barnets anden sygedag eller senere – hvilket svarer til under 10 minutters ekstra fravær pr. medarbejder pr. måned.

Hvis [adresse] kan indføre en lignende ordning, kan det forbedre børnenes trivsel under sygdom, forbedre medarbejdernes arbejdsvilkår, øge tilfredsheden og bidrage til at reducere smitten i institutioner.

Med forslaget vil vi have undersøgt, hvordan en sådan model kan implementeres på en økonomisk ansvarlig måde, så [adresse] kan være en moderne og attraktiv arbejdsplads.

Vi foreslår derfor

- at Borgmesterens Afdeling – i samarbejde med relevante magistratsafdelinger – skal undersøge og beskrive mulighederne for, at [adresse] kan indføre en ordning, hvor medarbejdere får ret til lønnet frihed, indtil deres barn er rask.

Det skal afdækkes, om ordningen kan betragtes som et personalegode for ikke at komme i konflikt med overenskomsterne. Hvis ikke det vurderes som en mulighed, afsøges et samarbejde med Aalborg og [adresse] om via KL at arbejde med forslaget frem mod kommende overenskomstforhandlinger.

Forslaget skal understøtte kommunens strategi for rekruttering og fastholdelse af medarbejdere.

Oplægget skal tage udgangspunkt i de beskrevne erfaringer og forvaltningen bedes vurdere, hvordan en lignende model kan implementeres inden for kommunens rammer. Derudover skal der udarbejdes en tidsplan for en eventuel gradvis indførelse af ordningen i [adresse].

Stillet af Mille Toft, Gertrud Lauridsen, Alma Clausen, Ulrik Holm og Carina Mathiasen (ordfører)

### Sagsforløb

Udvalg: [adresse]

Dato: 30-04-2025

Joachim Hermansen: 4

Fremsendes til Borgmesterens Afdeling med henblik på udarbejdelse af en indstilling, jf. byrådets vedtagelse i mødet den 30. april 2025 om magistratsbehandling af forslaget.

Sagen bedes tilbagesendt byrådet via Magistraten.